Saru kan dit nie meer bekostig om Kings op ashoop te gooiJy maak jou eie bed op, en jy slaap daarin. Dis een van die honderde uitdrukkings waarmee ons grootgemaak is, wat aan die onbyttafel saam met ons bakkie Rice Krispies gevoer is en wat ons elke dag op skool moes aanhoor. Toe Mark Alexander, die president van die Suid-Afrikaanse Rugbyunie (Saru) en Saru se uitvoerende hoof, Jurie Roux in Maart in Londen ŉ Sanzaar-vergadering bygewoon het, het hulle sekerlik nie voorsien waarop dit sou afstuur nie. Die ongewilde besluit is geneem dat twee Suid-Afrikaanse spanne van aanstaande jaar op die Superrugby-ashoop gegooi sou word. Almal was dit eens, die Southern Kings en ’n tweede franchise se Superdae was getel. Dit het gou duidelik geword dat die Cheetahs saam met die Kings in die slag sou bly volgens van die riglyne wat opgestel is: fasiliteite, toeskouerbywoning, vertonings (ook in vorige reekse), spelergetalle, talent-ontwikkeling en finansiële volhoubaarheid. Die riglyne het soos ŉ handskoen gepas, maar toe draai die gety in die Kings se guns. Nou staan elke Jan Rap en sy maat (waar was hulle die afgelope 129 jaar sedert die Oostelike Provinsie in 1888 gestig is?) agter hulle en Saru sal baie diep moet nadink. Hoe gaan jy die Kings uitskop ná drie agtereenvolgende oorwinnings, oor die Waratahs op toer, die Rebels (40-3 ) tuis en Saterdag ook die Sharks (35-32)? Die Kings het 19 ligapunte, het 289 punte aangeteken (37 drieë gedruk) en 316 afgestaan (39 drieë). Vergelyk dit byvoorbeeld met die Bulls se 15 ligapunte, 212 punte aangeteken (23 drieë”) en 285 afgestaan (36 drieë). Daar was Saterdag 22 000 toeskouers in die Nelson Mandelabaai-stadion in Port Elizabeth en wees maar verseker, wanneer die Kings Saterdag teen die Brumbies speel, gaan die stadion nog voller wees. Hoeveel toeskouers was daar Saterdag op Loftus toe die Bulle teen die Highlanders verloor het? Ja, dit was koud en dit het gereën, maar wat van die vorige Saterdag teen die Crusaders en die week daarvoor? Ewe skielik is daar ŉ rits Kings-aanspraakmakers op groter roem (Springbokspan teen die Franse en die SA A-span, wat ook in Junie teen die Franse Barbarians speel). Masixole Banda, Berton Klaasen, Makazole Mapimpi, Lionel Cronje, Louis Schreuder, Schalk van der Merwe, Chris Cloete, Tyler Paul, Andisa Ntsila en nog ŉ hele paar ander. Hoeveel Bulls gaan vanjaar vir dié twee spanne speel?